– Георги, иаҳзеиҭашәҳәа акредит аиуразы иарбан документқәоу еиқәыршәатәу, иабанагатәу?
– Ааигәа Аԥсны Абанк апрограмма ҿыц аланарҵәеит – абанктә картақәа "АԤРА" ахархәарала акредитқәа роушьҭра. Абри апрограмма иалахәуп абанкқәа ҩба: "Аԥсны Аҵәахырҭатә банки" "Сухум-банки". Акредит аиуразы акарҭа змоу ахаҿы ахәдықәҵа дааигароуп, иусураҟынтәи агәраргагашәҟәы ицзароуп, иоуа аулафахәы арбаны. Акредит роур алшоит аулафахә еиԥш атәанчахәы зауагьы.
– Ахатәхаҿқәа акредит ргозар апроцент заҟа ршәар акәуи?
– Мызкахьы ҩ-процентк. Ауаҩы игар илшоит аулафахәқәа фба, мамзаргьы атәанчахәқәа фба. Аамҭала жәаҩа мзы нҵәаанӡа иушәароуп. Уаанӡа ауал архынҳәра зҭаху ианиманшәалоу ирхынҳәыр илшоит.
– Заҟаҩ ауааԥсыра рхы иадырхәахьозеи акредит?
– Апрограмма аус ауеижьҭеи ҩ-нызқьҩык иреиҳауп, иргахьеит 83 миллион мааҭ аԥара кредит ҳасабла. Ауаҩԥсы 20 нызқьмааҭ иоуазар, илшоит 120 нызқь мааҭ кредитҳасабла игарц. Мызкахьы процент ҳасабла ишәоит 2400 мааҭ.
– Ԥхьаҟагьы имҩаԥгахоума ари аҩыза апрограмма?
– Ҳәарада. Уи адагьы иҟоуп ирацәаны апланқәа. Асеиԥш иҟоу апрограммақәа рыцхыраарала Аԥсны ауааԥсыра маҷ-маҷ напынҵадатәи аԥарашәарахь ииаагоит.